Liikenne- ja viestintäministeriölle

Luonnos hallituksen esitykseksi eduskunnalle maakuntauudistuksen täytäntöönpanosta liikennealalla ja eräiksi siihen liittyviksi laeiksi, LVM/1139/03/2018

Liikenneturva muistuttaa, että esitykseen sisältyvässä pitkän aikavälin liikennejärjestelmäsuunnittelussa ja maakunnallisessa liikennejärjestelmäsuunnittelussa on laajasti arvioitava myös liikenneturvallisuuteen vaikuttavat asiat. Turvallisuusvaikutukset jäävät helposti liian vähälle huomiolle, vaikka turvallisuus merkitsee kansalaisten kannalta hengen ja terveyden suojaa. Myös hyvinvoinnin ja liikenneturvallisuuden yhteys on ilmeinen. Turvallinen liikkuminen on terveellistä ja sillä lisätään hyvinvointia. Se on myös taloudellisesti järkevää.

Liikenneturvallisuuteen liittyviä tehtäviä tullaan jatkossakin tekemään kolmiportaisesti: valtakunnallisella, alueellisella ja paikallisella tasolla. Erityisesti tieliikenteen turvallisuutta edistävässä työssä laaja yhteistoiminta viranomaisten, yritysten ja järjestöjen kesken on kaikilla tasoilla välttämätöntä.

ELY-keskukset ovat ansiokkaasti edistäneet liikenneturvallisuutta tienpidon toimilla ja tekemällä yhteistyötä mm. Liikenneturvan, poliisin ja kuntien kanssa. Liikenneturva toivoo, että maakuntauudistuksella voidaan vielä entisestään parantaa turvallisuusnäkökulman huomioimista kaikissa liikennejärjestelmää koskevissa päätöksissä.

Suunnitelmallisella ja tavoitteellisella liikenneturvallisuustyöllä on saatu myönteisiä tuloksia aikaan. Maakunnissa on jatkossakin tärkeää viedä valtakunnallisia linjauksia konkreettisesti käytäntöön ottaen huomioon myös oman alueen erityispiirteet.

ELY-keskuksilla on ollut keskeinen rooli myös kuntakohtaisia liikenneturvallisuussuunnitelmia tehtäessä ja toteutettaessa. Maakuntiin suunnataan samoja odotuksia. Liikenneturva on kumppanina mukana sekä alueellisessa että kunnallisessa yhteistyössä ja siksi näemmekin tulevien maakuntien roolin liikennealalla erittäin merkittävänä. Yhteiset suunnitelmat kannustavat ja sitouttavat eri toimijoita, kun jokainen toimii omista lähtökohdistaan ja omalla asiantuntemuksellaan yhteistä, turvallisuutta edistävää, päämäärää kohti.

LIIKENNETURVA

Anna-Liisa Tarvainen

Toimitusjohtaja